越問 魚鹽
作者：孫因
朝代：宋

paragraphs: 百川會同滄海兮，浩不知夫津涯。
吐雲濤以瀾汗兮，沃日御而渺瀰。
藏巨靈之贔屓兮，見天吳之惚怳。
戴五山之嶪峨兮，涵百怪之陸離。
巨魚出沒其中兮，不知其幾千里。
鼓浪沫以成霧兮，噓雲氣以成霓。
任公子之投竿而釣兮，五十犗以爲餌。
閲期年而得魚兮，牽巨鈎而下之。
鬐鬛怒而刺天兮，白波湧而山立。
膏流溢而爲淵兮，顱骨積而成坻。
自浙水以東兮，無不饜若魚之肉。
彼赤鱔黄顙何足數兮，又況梅魚與桃鯔。
維天地之寶藏兮，有煮海之鹺鹽。
曝曜靈以摝涉兮，浮蓮的以試滷。
編篔簹以爲槃兮，處烈焰而不灼。
霜鉛倏其凝沍兮，霜花颯其的皪。
茲海若之不愛寶兮，豐功被乎天下。
抑造化之自然兮，詎人爲之力假。
客曰富哉魚鹽兮，此越國之寶也。
是特以利言兮，吾願聞其上者。